Kabinet heroorweeg samestelling van petrolprysArgieffoto ter illustrasie (Foto: Activ-Michoko, Pixabay) Die kabinet het insette van die petroleumbedryf gevra oor hoe die petrolprys in bedwang gebring kan word. Die minister van energie, Jeff Radebe, het die aankondiging vanoggend in Kaapstad ná afloop van die tweeweeklikse kabinetsvergadering gedoen. Volgens Radebe is die petroleumbedryf vir ŉ “kennersmening” gevra oor hoe die petrolprys in bedwang gebring kan word. Dit is ŉ verdere aanduiding dat die regering ietwat radeloos en sonder idees is oor die stygende petrolprys. Radebe het aangevoer dat eksterne kwessies soos die olieprys en die rand/dollar-wisselkoers die petrolprys bepaal, maar het nie verwys na die uitwerking van regeringsgedrag op die wisselkoers nie. Hy het hom later ietwat weerspreek in sy opgewondenheid oor wêreldmarkte se huidige en aanvanklik positiewe reaksie op die aanstelling van die nuwe minister van finansies, Tito Mboweni. Die gevolglike verbetering in die waarde van die rand kan ŉ positiewe invloed op die petrolprys hê, het Radebe gesê. Die petroleumbedryf het tot volgende Donderdag om voorleggings oor die petrolprys aan die kabinet te doen. Een van die kwessies waaroor hul mening gevra word, is of daar ŉ plafon op die petrolprys geplaas kan word. Die kabinet het glad nie die skandaal oor VBS Bank, waaruit verskeie mense met hegte bande met die EFF en die ANC hulle ten koste van arm Suid-Afrikaners verryk het, bespreek nie. ŉ Splinternuwe potensiële skandaal wat eintlik al jare lank prut en waarby miljarde rande betrokke is, is egter op die punt om los te bars. Dit handel oor digitale migrasie van televisiestelle, en die beskikbaarstelling van die dekodeerders wat nodig is om televisiestelle tegnologies daarvoor toe te rus. Soos alle tegniese kwessies is dit vol potensieel verwarrende terme, maar op die keper beskou, het die regering oor ŉ tydperk van byna 20 jaar miljarde rande uitgegee op hierdie projek, net om dit nou skielik, onverrigter sake, aan die private sektor oor te laat. Toe die minister van kommunikasie, Nomvula Mokonyane, gevra is wat van al die geld geword het en wat in ruil daarvoor gelewer is, het sy geen verhelderende antwoorde gegee nie, wat ervare politieke joernaliste soos een mens laat steun het in die vermoede dat die volgende staasbestuurde vermorsing op die punt is om – stuksgewys, skoorvoetend, met ontkenning van verantwoordelikheid en sonder gevolge vir die skuldiges – op die lappe te kom.